32006R1969
L 368/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1969/2006 НА СЪВЕТА
от 19 декември 2006 година
за определяне за риболовната 2007 година на ориентировъчните цени и цените на производител на Общността за някои рибни продукти по силата на Регламент (EО) № 104/2000
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (EО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 18, параграф 3 и член 26, параграф 1 от него,
като взе предвид предложението на Комисията,
като има предвид, че:
(1)
Член 18, параграф 1 и член 26, параграф 1 от Регламент (EО) № 104/2000 предвиждат, че ориентировъчна цена и цена на производител на Общността следва да бъдат определяни за всяка риболовна година с цел определяне на ценови нива за интервенция на пазара по отношение на някои рибни продукти.
(2)
Член 18, параграф 1 от Регламент (EО) № 104/2000 изисква да се определи ориентировъчна цена за всеки от продуктите и групите продукти, описани в приложения I и II към този регламент.
(3)
Въз основа на текущите налични данни относно цените на съответните продукти и критериите, посочени в член 18, параграф 2 от Регламент (EО) № 104/2000, ориентировъчните цени следва да се увеличат, запазят или намалят за риболовната 2007 година в зависимост от видовете.
(4)
Член 26, параграф 1 от Регламент (EО) № 104/2000 изисква да се определи цена на производител на Общността за продуктите, изброени в приложение III към този регламент. Уместно е да се установи цената на производител на Общността за един от тези продукти и да се изчисли цената на производител на Общността за останалите с помощта на коефициентите на преобразуване, определени от Регламент (EО) № 802/2006 на Комисията от 30 май 2006 г. относно определяне коефициентите на преобразуване, прилагани към риби от рода Thunnus и Euthynnus (2)
(5)
Въз основа на критериите, заложени в първото и второто тире от член 18, параграф 2 и в член 26, параграф 1 от Регламент (EО) № 104/2000, цената на производител на Общността за риболовната 2007 година следва да се коригира.
(6)
Като се отчита неотложността на въпроса, важно е да се разреши изключение от шестседмичния срок, упоменат в параграф 1, точка 3 от Протокола относно ролята на националните парламенти в Европейския съюз, приложен към Договора за Европейския съюз и към Договорите за създаване на Европейските общности,
ПРИЕ НАСТОЯЩИЯ РЕГЛАМЕНТ:
Член 1
За риболовната година от 1 януари до 31 декември 2007 г., ориентировъчните цени, предвидени в член 18, параграф 1 от Регламент (EО) № 104/2000, са като тези, посочени в приложение I към настоящия регламент.
Член 2
За риболовната година от 1 януари до 31 декември 2007 г., цените на производител на Общността, предвидени в член 26, параграф 1 от Регламент (EО) № 104/2000, са като тези, посочени в приложение II към настоящия регламент.
Член 3
Настоящият регламент влиза в сила на 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 2006 година.